S-385/2010

Mál þetta, sem dómtekið var 7. júní sl., er höfðað með ákærum lögreglustjórans á höfuðborgarsvæðinu, annars vegar 11. maí 2010 og hins vegar 28. maí 2010, á hendur A-kk-þgf P-kk-þgf J-kk-þgf, kt. 000000-0000, Arnarkletti 1, Borgarnesi, fyrir eftirgreind brot:

Ákæra útgefin 11. maí 2010:

Fyrir eftirtalin brot framin á árinu 2009 í Reykjavík, Kópavogi og Hafnarfirði nema annað sé tekið fram:

I.

1. Eignaspjöll með því að hafa sunnudaginn 7. desember 2008 á bifreiðastæði við Sólheima nr. 27 í Reykjavík skemmt læsingu á bifreiðinni NX-536.

Telst brotið varða við 1. mgr. 257. gr. almennra hegningarlaga nr. 19, 1940.

II.

2. Skjalafals, með því að hafa í maí 2008, látið framvísa hjá fjármögnunarfyrirtækinu Avant hf., kt. 000000-0000, yfirlýsingu um bílasamning um yfirtöku S-kvk-ef H-kvk-ef, kt. 000000-0000 á bílasamningi nr. 109317 frá Avant hf. á vélhjóli með fastanúmerinu KK-030, dagsettum 30. maí 2008, sem ákærði undirritaði sjálfur sem vottur og falsaði jafnframt með áritun á nafn fyrrnefndrrar S-kvk-ef H-kvk-ef, í reiti samningsins fyrir samþykki sem verðandi leigutaki bifhjólsins, en fjárhæð samningsins hljóðaði upp á kr. 1.653.422.

Telst þetta varða við 1. mgr. 155. gr. almennra hegningarlaga.

III.

Fyrir þjófnaði:

3. Aðfaranótt miðvikudagins 1. júlí brotist inn í sendibifreiðina JG-295 sem stóð á bifreiðastæði við Fossháls 1 í Reykjavík, með því að spenna upp hurð bifreiðarinnar og stolið þar 16 kössum af Marz, 16 kössum af Snickers, 8 kössum af Twix, 12 kössum af Milkiway og 8 kössum af Bounty súkkulaði, samtals að verðmæti 147.156.

4. Föstudaginn 21. ágúst á bifreiðastæði vð Smiðjuveg 70 í Kópavogi stolið 4 felgum og dekkjum að óþekktu verðmæti undan bifreiðinni DV-114.

5. Mánudaginn 7. desember við Smiðjuveg 60 í Kópavogi brotist inn í bifreiðina MX-758 með því að bora út læsingu á hurð bifreiðarinnar og stolið sambyggðu bílahljómtæki að gerðinni Pioneer DEH og fjarstýringu að óþekktu verðmæti.

Teljast brotin varða við 244. gr. almennra hegningarlaga.

IV.

6. Vopnalagabrot, með því að hafa 2. janúar að Hvaleyrarbraut 29 í Hafnarfirði átt skotvopn, loftrifil og loftbyssu að óþekktri gerð, án þess að hafa skotvopnaleyfi, sem lögregla fann við leit á dvalarstað ákærða.

Telst þetta varða við 1. mgr. 12. gr., sbr. 1. mgr. 36. gr. vopnalaga nr. 16, 1998.

V.

7. Umferðarlagabrot, með því að hafa aðfaranótt 24. mars ekið bifreiðinni SK-737 suður Hafnarfjarðaveg í Fossvogi í Reykjavík á 101 km hraða á klst þar sem leyfður er 80 km á klst.

Telst þetta varða við 1., sbr. 3. mgr. 37. gr., sbr. 1. mgr. 100. gr. umferðarlaga nr. 50, 1987.

VI.

8. Umferðar- og fíkniefnalagabrot, með því að hafa laugardaginn 19. desember, ekið bifreiðinni YD-129 undir áhrifum ávana- og fíkniefna og óhæfur til að stjórna henni örugglega (amfetamín í blóði 550 ng/ml) við bifreiðastæði Króks við Vesturhraun í Hafnarfirði, þar sem lögregla stöðvaði aksturinn og jafnframt haft í vörslum sínum 1,61 g af amfetamíni sem lögregla fann í veski ákærða eftir leit lögreglu.

Telst þetta varða við 1., sbr. 2. mgr., 45. gr. a, sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006 og 2. gr., sbr. 5. og 6. gr., laga um ávana- og fíkniefni nr. 65, 1974, sbr. lög nr. 13, 1985, sbr. lög nr. 68, 2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233, 2001, sbr. reglugerð nr. 848, 2002.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44, 1993 og 18. gr. laga nr. 66, 2006 og að framangreint vopn verði gerð upptæk skv. 1. mgr. 37. gr. vopnalaga og jafnframt að ofangreind fíkniefni verði gerð upptæk samkvæmt 6. mgr. 5. gr. laga um ávana- og fíkniefni og 2. mgr. 14. gr. reglugerðar nr. 233, 2001.

Í málinu gerir E-kk-nf Ö-kk-nf K-kk-nf, kröfu um að ákærði A-kk-nf P-kk-nf J-kk-nf verði dæmdur til greiðslu skaðabóta að fjárhæð kr. 65.886.

Ákæra útgefin 28. maí 2010:

Fyrir eftirtalda þjófnaði framda á árinu 2008 og 2009, með því að hafa:

1. Í tvö skipti á tímabilinu 17. október til 21. nóvember 2008, við Gylfaflöt 22 í Reykjavík, stolið úr gámi 30-40 stk. af 5-6 m löngu hefluðu timbri að óþekktu verðmæti.

2. Fimmtudaginn 19. mars 2009 við bæinn Hnappavelli í Öræfasveit í auðgunarskyni farið heimildarlaust inn í vélageymslu og stolið brúsa sem innihélt 15 lítra af díselolíu.

Teljast brotin varða við 244. gr. almennra hegningarlaga nr. 19. 1940.

Þess er krafist að ákærði verði dæmdur til refsingar og til greiðslu alls sakarkostnaðar.

Farið var með mál þetta samkvæmt 164. gr. laga um meðferð sakamála nr. 88/2008 og var það tekið til dóms án frekari sönnunarfærslu er sækjanda og ákærða hafði verði gefinn kostur á að tjá sig um lagaatriði og ákvörðun viðurlaga.

Ákærði er fæddur í apríl 1982 og á hann sér allnokkurn sakaferil, allt aftur til ársins 2000. Það ár var ákærði dæmdur í eins mánaðar skilorðsbundið fangelsi fyrir þjófnað og umferðarlagabrot. Hann gekkst þrívegis undir sektarrefsingu vegna umferðarlagabrota árið 2001. Árið 2002 var hann dæmdur til greiðslu sektar fyrir ölvunarakstur og sviptur ökurétti í 8 mánuði. Árið 2003 gekkst ákærði undir sekt vegna sviptingaraksturs. Árið 2004 var hann dæmdur til sektarrefsingar fyrir ölvunarakstur og sviptur ökurétti í 2 ár. Ákærða var þrívegis dæmdur fyrir sviptingarakstur árið 2005 og gert að sæta fangelsi samtals í 7 mánuði, auk þess sem honum var ekki gerð sérstök refsing í tveimur dómum sem hann hlaut vegna þjófnaðar, nytjastuldar og umferðarlagabrota. Þann 7. apríl 2009 var ákærða gerð sektarrefsing fyrir ölvunar- og réttindaleysisakstur og hann sviptur ökurétti í 4 mánuði. Loks gekkst ákærði 7. apríl 2009 undir sektargerð vegna brota á lögum um ávana- og fíkniefni. Í máli þessu er ákærði sakfelldur fyrir 5 þjófnaðarbrot, skjalafals, eignaspjöll, vopnalagabrot, umferðar- og fíkniefnalagabrot. Til málsbóta horfir að hann hefur skýlaust játað brot sín. Refsing verður ákveðin með hliðsjón af reglum 77. og 78. gr. almennra hegningarlaga. Þá hafa eldri auðgunarbrot ítrekunaráhrif í málinu, sbr. 71. gr. og 255. gr. almennra hegningarlaga. Að þessu virtu þykir refsing ákærða hæfilega ákveðin fangelsi í 8 mánuði.

Ákærði skal sviptur ökurétti ævilangt frá dómsbirtingu að telja.

Skaðabótakrafa E-kk-ef A-kk-ef K-kk-ef uppfyllir ekki skilyrði 173. gr. laga um meðferð sakamála og er henna því vísað frá dómi.

Upptæk eru gerð 1,61 g af amfetamíni, loftriffill og loftbyssa, samkvæmt þeim lagaákvæðum sem í ákæru greinir.

Ákærði greiði 120.204 krónur í sakarkostnað.

Af hálfu ákæruvaldsins flutti málið E-kk-nf E. L-kk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf héraðsdómari kveður upp dóm þennan.

Dómsorð:

Ákærði, A-kk-nf P-kk-nf J-kk-nf, sæti fangelsi í 8 mánuði.

Ákærði skal sviptur ökurétti ævilangt frá dómsbirtingu að telja.

Skaðabótakröfu E-kk-ef A-kk-ef K-kk-ef er vísað frá dómi.

Upptæk eru gerð 1,61 g af amfetamíni, loftriffill og loftbyssa.

Ákærði greiði 120.204 krónur í sakarkostnað.

R-kvk-nf H-kvk-nf

.